Nokia 2.2 लॉन्च हुआ भारत में, जानें कीमत और सारे स्पेसिफिकेशन  
डुअल-सिम Nokia 2.2 एंड्रॉयड 9 पाई पर चलेगा
इस Nokia फोन में एफ/ 2.2 अपर्चर वाला 13 मेगापिक्सल का रियर कैमरा है
3,000 एमएएच की बैटरी से लैस है नोकिया 2.2
नोकिया ब्रांड के स्मार्टफोन बनाने वाली कंपनी HMD Global ने भारतीय मार्केट में अपने लेटेस्ट स्मार्टफोन Nokia 2.2 को लॉन्च कर दिया है। नोकिया के लेटेस्ट हैंडसेट को नई दिल्ली में आयोजित एक इवेंट में पेश किया गया। Nokia 2.2 एक एंड्रॉयड वन स्मार्टफोन है। गौर करने वाली बात है कि इसका पुराना वेरिएंट Nokia 2.1 एंड्रॉयड गो के साथ लॉन्च हुआ था। एंड्रॉयड 9 पाई पर चलने वाले इस फोन को लेकर कंपनी का दावा है कि यह अपने सेगमेंट एंड्रॉयड क्यू अपडेट पाने वाला पहला फोन होगा। फोन डिजिटल वेलबिइंग और बेहतर डू नॉट डिस्टर्ब फीचर के साथ आएगा।
HMD Global द्वारा इस साल पेश किए गए अन्य Nokia फोन की तरह Nokia 2.2 में भी गूगल असिस्टेंट के लिए अलग बटन है। बटन गूगल असिस्टेंट के वाकी-टॉकी फीचर को सपोर्ट करता है। इसे बटन को लंबे समय तक दबाए रखने पर एक्टिवेट किया जा सकता है। Nokia 2.2 अपने साथ एआई पर आधारित इमेजिंग एक्सपीरियंस लाता है। यह फीचर फ्रंट और रियर कैमरे के लिए है।
अन्य फीचर की बात करें तो Nokia 2.2 गूगल लेंस सपोर्ट और फेस अनलॉक फीचर के साथ आता है। फोन को कलर्ड पॉलीकार्बोनेट से बनाया गया है और यह ग्लॉसी नैनो-कोटिंग के साथ आता है। मार्केट में इसकी भिड़ंत Realme C2, Realme C1, Infinix Smart Plus 3 और Asus ZenFone Max M1 जैसे फोन से होगी।

एचएमडी ग्लोबल के मुताबिक, भारत में Nokia 2.2 की कीमत 7,699 रुपये से शुरू होगी। यह दाम 2 जीबी रैम और 16 जीबी स्टोरेज वेरिएंट का है। फोन के 3 जीबी रैम और 32 जीबी स्टोरेज वेरिएंट की कीमत 8,699 रुपये है। हालांकि, सीमित समय के कंपनी Nokia 2.2 के 2 जीबी रैम वेरिएंट को 6,999 रुपये और 3 जीबी रैम वेरिएंट को 7,999 रुपये में बेचेगी। यह ऑफर 30 जून तक उपलब्ध होगा। कंपनी ने बताया है कि यह फोन स्टील और टंगस्टन ब्लैक रंग में उपलब्ध होगा।

HMD Global ने अपने इस फोन के लिए एक्सप्रेस ऑन कवर्स भी रिलीज करेगी। ये पिंक सेंड, फॉरेस्ट ग्रीन और आइस ब्लू रंग में उपलब्ध होंगे।
Nokia 2.2 को फ्लिपकार्ट, नोकिया ऑनलाइन स्टोर और देशभर के नामी रिटेल स्टोर में 11 जून से बेचा जाएगा। नोकिया की वेबसाइट पर प्री-बुकिंग शुरू हो चुकी है। लॉन्च ऑफर्स की बात करें तो जियो सब्सक्राइबर्स को Nokia 2.2 के साथ 2,200 रुपये का इंस्टेंट कैशबैक और 100 जीबी अतिरिक्त डेटा मिलेगा।

डुअल-सिम Nokia 2.2 एंड्रॉयड 9 पाई पर चलेगा। इसमें 5.71 इंच का एचडी+ डिस्प्ले है, 19:9 आस्पेक्ट रेशियो के साथ। फोन में वाटरड्रॉप नॉच है जिसे नोकिया ने डिस्क्रीट सेल्फी नॉच का नाम दिया है। Nokia 2.2 में क्वाड-कोर मीडियाटेक हीलियो ए22 प्रोसेसर का इस्तेमाल हुआ है और साथ 3 जीबी तक रैम दिए गए हैं।

कैमरा सेटअप की बात करें तो Nokia फोन में एफ/ 2.2 अपर्चर वाला 13 मेगापिक्सल का रियर कैमरा है। फ्रंट पैनल पर 5 मेगापिक्सल का सेंसर है। फोन में जान फूंकने का काम करेगी 3,000 एमएएच की बैटरी। यह 5 वॉट की चार्जिंग सपोर्ट के साथ आएगी। इनबिल्ट स्टोरेज 32 जीबी तक है और फोन में 400 जीबी तक के माइक्रोएसडी कार्ड के लिए सपोर्ट है।
फोन में 4जी एलटीई, वाई-फाई 802.11 बी/जी/एन, ब्लूटूथ 4.2, माइक्रो-यूएसबी पोर्ट और जीपीएस जैसे कनेक्टिविटी फीचर हैं। फोन का डाइमेंशन 145.96x70.56x9.3 मिलीमीटर है और वज़न 153 ग्राम।